Latifa bint Mohammed bin Rašid Al Maktum (II)

Arvonimi| Prinsessa |
| --- |
|  |

Elämä| Syntynyt | 
5. joulukuuta 1985 (ikä 38)Arabiemiraatit |
| Suku | 
Al Maktoum (käännä suomeksi) View and modify data on Wikidata  |
| Isä | 
Muhammad ibn Rašid Al Maktum View and modify data on Wikidata  |
| Äiti | 
Houria Ahmed Lamara View and modify data on Wikidata  |
| Sisarukset | 
Shamsa Al MaktumMaitha Al MaktoumMajid Al Maktoum View and modify data on Wikidata  |

Muita tietoja| Verkkosivusto | 
www.freelatifa.comView and modify data on Wikidata  |

vaakuna

allekirjoitus Latifa Al Maktumallekirjoitus

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

Šeikha **Latifa bint Mohammed bin Rašid Al Maktum (II)** (arab. شيخة لطيفة بنت محمد بن راشد آل مكتوم‎, *Šayḵa Laṭīfa bint Muḥammad bin Rāšid ʾĀl Maktūm*; s. 5. joulukuuta 1985) on Dubain prinsessa, joka katosi yritettyään paeta Dubaista. Latifan isä on Arabiemiirikuntien pääministeri ja varapresidentti sekä Dubain hallitsija Muhammad ibn Rašid Al Maktum. Latifa lähti laivalla Dubaista maaliskuussa 2018. Noin viikon purjehduksen jälkeen Intian rannikkovartiosto hyökkäsi laivalle ja luovutti laivan miehistöineen Arabiemiirikuntien erikoisjoukoille.

Ennen pakomatkaa Latifa oli valmistellut videon jossa hän kertoi lähdöstään ja elämästään Dubaissa. Video julkaistiin pakoyrityksen epäonnistuttua ja se nousi kansainväliseen mediaan.  Intian media puolestaan raportoi, että Latifa vaihdettiin vaihtokaupassa, jossa Arabiemiraatit vastavuoroisesti luovuttivat Intian armeijan korruptioskandaaliin sekaantuneen Christian Michelin Intialle.

Vuonna 2019 Englannin ja Walesin ylioikeus, osana nuorempien lapsien huoltajuusoikeudenkäyntiä, totesi Mohammed bin Rashid Al Maktumin järjestäneen tyttärensä Shamsan kidnappauksen Lontoosta vuonna 2000 sekä tämän sisaren Latifan kidnappauksen vuonna 2018 ja pitää näitä vangittuna.

Helmikuussa 2021 BBC Panorama julkaisi Latifan vuonna 2020 salaa nauhoittamia videoita jossa hän kertoo kidnappauksestaan ja vankeudestaan. Videoiden jälkeen YK pyysi todisteita Latifan olemisesta elossa helmikuussa 2021, mutta näitä ei ole esitetty.

Yksityiselämä
-------------

Latifa Al Maktum on yksi Dubain hallitsijan Muhammad ibn Rašid Al Maktumin 25 lapsesta. Hänen äitinsä on algerialainen Huriah Ahmed al M’aashin, joka on yksi Mohammed bin Rašid Al Maktumin kuudesta vaimosta. Latifan täyssisaruksia ovat isosiskot Maitha ja Shamsa sekä pikkuveli Majid. Latifalla on myös kaksi samannimistä sisarpuolta. Latifan sisarta Shamsaa ei ole nähty julkisuudessa vuoden 2000 jälkeen, jolloin hänet oletettavasti kaapattiin Lontoosta Dubaihin.

Latifa on kertonut, että hän ja hänen veljensä asuivat lapsuutensa tätinsä luona. Lapsena Latifa kävi Dubai English Speaking School- ja International School of Choueifat -koulua, johon sisältyi vuosi Latifa School for Girls -koulussa.

Latifa on kokenut laskuvarjohyppääjä ja harrastaa liitopukuhyppyjä. Hänellä oli myös NOVA-hyppykouluttajan pätevyys. Latifaa valmensi entinen laskuvarjohypyn maailmanmestari Stefania Martinengo. Latifan ystävä ja capoeira-opettaja Tiina Jauhiaisen mukaan Latifa rakensi elämänsä harrastustensa ympärille, koska tältä oli kielletty työskentely ja opiskelu.

Shamsan pakoyritys
------------------

Vuonna 2000 Latifan isosisko Shamsa karkasi perheen Britanniassa sijaitsevalta ratsutilalta. Ratsutilalla Shamsan ja hänen siskojensa kanssa vuosia työskennellyt Lucy Stevenson kertoi, ettei ollut paosta yllättynyt. Shamsa oli hänen mukaansa päättäväinen nuori nainen, jota kiehtoi ratsutilalla olleiden nuorten länsimainen elämä.

Shamsa jäi kiinni muutaman viikon jälkeen, ja hänet vietiin Dubaihin. Seuraavana vuonna Latifan kertoman mukaan hän ja yksi heidän siskopuolistaan olivat saaneet salakuljetettua eristyksessä olleelle Shamsalle matkapuhelimen, jolla he olivat yhteydessä toisiinsa. Shamsa oli puhelimella yhteydessä Britannian viranomaisiin ja pyysi näiltä apua. Shamsa kertoi viranomaisille miten aseistetut miehet kaappasivat hänet kadulta, huumasivat ja kuljettivat hänet yksityislentokoneella Dubaihin. Yhteydenoton seurauksena asiasta nousi Britanniassa kohu, mutta tapauksen tutkinta ei edennyt. Dubaissa Latifan mukaan hänen sisaruksiaan kuulusteltiin väkivalloin sen selvittämiseksi, miten Shamsa oli saanut puhelimen.

Myöhempien mediatietojen mukaan Britannian ulkoministeriö olisi pysäyttänyt tutkinnan, jonka ulkoministeriö kielsi tehneensä. Ulkoministeriö kuitenkin myönsi, että heillä on tapauksesta ministeriön salaamaa tietoa, koska sen julkaiseminen voisi vahingoittaa maiden välisiä suhteita.

Latifan ensimmäinen pakomatka 2002
----------------------------------

Latifa kertoi vuonna 2018 julkaisemallaan videolla yrittäneensä vuonna 2002 16-vuotiaana ratsastaa Omaniin löytääkseen asianajajan, joka auttaisi hänen siskoaan. Latifan kuvauksen mukaan hän oli naiivi eikä tiennyt maailmasta juuri mitään. Rajavartijat ottivat hänet kiinni ja lähettävät hänet takaisin pääkaupunkiin. Karkausyrityksen seurauksena hänet vangittiin. Vuonna 2018 kuvaamallaan videolla Latifa kertoi, miten hän vankeudessaan joutui eristyksen lisäksi pahoinpitelyjen ja kidutuksen kohteeksi.

Latifa vapautettiin 3 vuoden ja 4 kuukauden jälkeen, mutta tämän jälkeenkin hänen elämänsä oli valvottua. Hän ei saanut liikkua kuninkaallisen palatsin ulkopuolella ilman vartijaa joka raportoi hänen liikkeistään. Myös sitä, ketä hän sai tavata, rajoitettiin. Hän ei myöskään saanut haltuunsa passiaan eikä saanut matkustaa ulkomaille. Vuonna 2010 Latifa tapasi capoeira-opettajansa Tiina Jauhiaisen, jota hän pyysi henkilökohtaiseksi kuntovalmentajakseen ja heistä tuli hyviä ystäviä. Vuonna 2013 Latifa aloitti laskuvarjohyppäämisen Jauhiaisen opastuksella. 

Vuonna 2011 Latifa otti yhteyden ranskalaisen ex-vakoojaan Herve Jaubertiin, joka onnistuneesti pakeni Dubaista muutamaa vuotta aikaisemmin ja alkoi suunnitella pakomatkaa.

Latifan mukaan vuosi 2017 oli käänteentekevä päätöksessä toteuttaa pakomatka. Shamsa oli ollut eristyksissä vuoteen 2008 saakka jolloin hän oli lopettanut syömisen. Olisi ollut skandaali, jos hän olisi kuollut nälkään, joten eristystä lievennettiin ja hänelle sallittiin vierailijoita. Tämänkään jälkeen Shamsa ei ollut saanut poistua rakennuksesta. Latifa oli odottanut, että valvonta vähenisi siten, että he voisivat paeta yhdessä. Vuonna 2017 Shamsalta löytyi uusia puhelimia ja tilanne kiristyi, koska pelättiin, että Shamsan kidnappaus nousee uudestaan julkisuuteen. Shamsa joutui pakkolääkitetyksi ja ympärivuorokautiseen valvontaan. Uuden eristyksen takia Latifa ei enää kokenut, että olisi voinut tehdä Dubaissa mitään siskonsa hyväksi ja että hänen tulisi auttaa ensin itseään ennen kuin voisi auttaa siskoaan.

Vuoden 2018 pakomatka
---------------------

Dubaissa nähty viiri, jossa lukee englanniksi *Missä on prinsessa Latifa?*
Vuonna 2017 Latifa kertoi pakosuunnitelmistaan Jauhiaiselle ja tämä päätti auttaa häntä. Paon valmistelun yhteydessä Jauhiainen ja Jaubert tapasivat Filippiineillä kuusi tai seitsemän kertaa. Jaubertin mukaan tapaamisissa hän opasti Jauhiaista miten toimia eri tilanteissa. Latifa ja Jauhiainen puolestaan suunnittelivat pakomatkaansa käynneillään valtavassa Dubai Mall -kauppakeskuksessa.

Puolen vuoden päästä he olivat valmiita toimimaan. Helmikuun 2018 alussa Latifa nauhoitti Jauhiaisen asunnolla 39-minuuttisen videon, jossa hän kertoi tarkasti elämästään Dubaissa, syistään paeta ja tavoitteestaan saada turvapaikka ulkomailta. Video oli tarkoitettu turvaksi siltä varalta, että he jäävät kiinni.

Aamulla 24 helmikuuta 2018 Latifa tuli kuljettajansa kyydillä kahvilaan aamiaiselle Jauhiaisen kanssa. Kahvilan WC:ssä hän vaihtoi vaatteensa ja jätti puhelimensa roskikseen. Dubaista he ajoivat Omanin rannikkokaupunki Masqatiin. Latifa oli ensimmäistä kertaa auton etupenkillä ja tunnelma oli iloinen. Masqatissa he nousivat kumiveneeseen, jolla he siirtyivät kansainvälisille vesialueelle ja kumiveneestä edelleen vesiskoottereilla Hervé Jaubertin luotsaamalle Nostromo-jahdille. Tavoitteena oli purjehtia Intiaan ja hakea turvapaikkaa Yhdysvalloista.

Kahden päivän purjehduksen jälkeen 26. helmikuuta Latifa otti yhteyden ihmisoikeusjärjestö Detained in Dubain Radha Stirlingiin ja kertoi loikanneensa Dubaista. Stirlingin mukaan ennen Instagram-tilinsä sulkemista Latifa jätti myös viestejä Instagramiin, jossa kertoi lähteneensä Dubaista, olosuhtaistaan ja syistä lähtöönsä. Stirlingin mukaan he myös keskustelivat Whatsappissa. 3. Maaliskuuta Jaubert oli yhteydessä intialaiseen toimittajaan. Jaubertin mukaan samana päivänä he näkivät Intian rannikkovartioston SAR CG 782 -lentokoneen partioivan alueella. Heidät oli mahdollisesti löydetty paikantamalla jokin laivassa matkapuhelinverkossa olleista laitteista.

USA Todayn mukaan laivan paikantamiseen osallistui myös FBI. Dubain viranomaiset olivat uskotelleet FBI:lle, että prinsessa oli kidnapattu, ja hänen vapauttamisekseen tarvittaisiin hätäapua. Harhaanjohdettu FBI hankki laivan Internet-palveluntarjoajalta paikkatiedon, hätätilan nimissä vastoin lain mukaisia käytäntöjään, ja välitti nämä tiedot Dubaihin. 

4. maaliskuuta Nostromo-jahtia seurasi kolme laivaa. Laivoista kaksi tunnistettiin myöhemmin Intian merivoimien ICGS Shoor ja ICGS Samarth aluksiksi. Auringon laskettua Nostromoon hyökkäsi kumiveneillä 6-8 intialaista sotilasta, jotka kyynelkaasugranaatteja käyttäen pakottivat miehistön ja matkustajat kannelle. Jauhiaisen mukaan Jaubert pahoinpideltiin pahoin ja hänet itsensä uhattiin heittää laidan yli. Hänet uhattiin myös ampua. Hyökkäyksen aikana Latifa soitti lyhyen satelliittipuhelun Stirlingille ja kertoi paniikissa hyökkäyksestä.

Kannella Jauhiaisen mukaan Latifa toisteli, että hän hakee poliittista turvapaikkaa eikä halua Dubaihin. Hyökkäyksen päätyttyä arabiaa puhuva henkilö nousi alukselle ja vei Latifan mukanaan. Helmikuussa 2021 julkaistuilla videoilla Latifa kertoi, että hyökkäystilanteessa hän yritti vastustella ja puri yhtä sotilaista, mutta hänet huumattiin lääkkeillä tiedottomaksi, kannettiin lentokoneeseen ja hän heräsi Dubaissa.

Myöhemmin intialaiset sotilaat poistuvat ja arabiemiraattien sotilaat tulivat tilalle. Jauhiainen, Jaubert sekä kolme aluksen filippiiniläistä miehistön jäsentä siirrettiin arabiemiraattien *Baynunah*-alukselle. *Baynunah*-aluksella heidät vietiin Fujairan satamaan 10.3. - 11.3. Satamassa heidän silmänsä sidottiin ja heidät vietiin vankilaan kuulusteltavaksi.

### Avustajien kuulustelut

Jauhiasta, Jaubertia ja kolmea filippiiniläistä miehistön jäsentä pidettiin vangittuna tuntemattomassa paikassa noin kolmen viikon ajan. Jaubert kuvaili uutisissa vankilaa siistiksi, uudeksi, mutta sanoi samalla ettei tämä lohduttanut, koska häntä uhattiin samalla kidutuksella ja kuolemalla. Jauhiainen puolestaan kertoi, että pidätyksen aikana häntä valvotettiin, hän ei saanut lainopillista apua ja häntä uhkailtiin kuolemanrangaistuksella.

Ennen pakomatkan alkua Jauhiainen oli toimittanut Latifan turvaksi nauhoittaman videon Australiassa asuvalle Marko Remekselle. Remeksen oli tarkoitus julkaista video, jos jotain menee pieleen. Detained in Dubai oli yhteydessä mediaan ja 9. maaliskuuta Daily Mail julkaisi uutisen *Nostromo-*jahdin ja Latifan katoamisesta. 11. maaliskuuta Latifan nauhoittama video julkaistiin Youtubessa. Videon myötä kaappaus nousi julkisuuteen kuten Shamsan kaappaus uudestaan sekä kuvaukset muista rikoksista. Suomen ulkoministeriö ja keskusrikospoliisi aloittivat tutkinnan Tiina Jauhiaisen katoamisesta 12. maaliskuuta.

20 maaliskuuta Nostromo-jahti löytyi Fujairan satamasta. Seuraavana päivänä Jaubert sekä aluksen kolme filippiiniläistä miehistön jäsentä vapautettiin ja he lähtivät purjehtimaan Galleen, Sri Lankaan. Nostromo-jahti saapui Galleen 2 huhtikuuta 2018. Jauhiainen löytyi 22 maaliskuuta jolloin hän omaistensa mukaan lensi Dubaista Suomeen. Keskusrikospoliisin mukaan Jauhiainen löytyi Suomen ja Dubain viranomaisten tiiviin yhteistyön tuloksena. Ennen vapauttamistaan Jauhiaisen piti videoida ennalta käsikirjoitettu tunnustus sekä allekirjoittaa nelisivuinen arabiankielinen paperi, jonka sisältöä hän ei osannut lukea. Vapauttamisensa jälkeen Jauhiainen sai uhkaussoittoja joissa varoitettiin jos hän puhuu lehdistölle niin Dubain hallitsija löytää hänet mistä vain. Sekä Jauhiainen, että Jaubert ovat sitä mieltä että heidät vapautettiin, koska video nosti asiasta kansainvälisen kohun.

Detained in Dubai -kansalaisjärjestön mukaan Omanissa vangittiin Arabiemiraattien pyynnöstä myös ranskalainen kuntosaliyrittäjä Christian Elombo ja hänen naispuolinen brasilialainen ystävänsä. Elombon ja hänen ystävänsä epäiltiin auttaneen Latifaa matkustamaan Arabiemiraateista rajan yli Omaniin ja sieltä edelleen merelle. Christian Elombo oli pidätettynä helmikuun lopusta 5. huhtikuutta saakka. Vapauduttaan Elombo lensi Omanista asuinmaahansa Luxemburgiin jolloin Interpol vangitsi hänet 41 päiväksi Arabiemiraattien Interpolille tekemän etsintäpyynnön vuoksi. Elombo vapautettiin kun Emiraatit poistivat etsintäpyynnön ilman selitystä.

### Intian osuus tapahtumissa

Mediatietojen mukaan Intia avusti pidätyksessä ja luovutti Latifan Arabiemiraateille saadakseen Arabiemiraatit armeijan helikopterikauppojen korruptioon sekaantunut Christian Michel Intian viranomaisille. Korruptioskandaaliin sekaantuneen Christian Michelin kiinnisaamisella oli mahdollista nolata Intian kongressipuolue ja saada siten etua vuoden 2019 vaaleissa. Micheli luovutettiin Intialle lokakuussa 2018 ja on ollut siitä lähtien vangittuna Intiassa ilman, että virallista syytettä on nostettu. YK:n on suosittanut Michelin vapauttamista.

### Dubain kuningashuoneen selitys

Dubain kuningashuoneen virallinen peruste Interpolille ja Intialle jätetyissä avunpyynnöissä oli prinsessan kidnappaus ja, että kidnappauksen taustalla olleen Jaubertin motiivi oli raha. Dubain kuningasperhe kommentoi ensimmäisen kerran katoamista 6. joulukuuta 2018 annetulla lausunnolla, että Latifa oli turvassa ja vietti syntymäpäiväänsä perheensä kanssa. Lausunto jätettiin muutamaa tuntia ennen kuin BBC:n Escape from Dubai: The Mystery of the Missing Princess -dokumentti lähetettiin. Lausunnon seurauksen YK:n kadonneiden ja kuolleiden ihmisten työryhmä lähetti selvityspyynnön Latifan olinpaikasta kuningasperheelle, koska lausunnosta huolimatta kukaan ei ollut nähnyt Latifaa 9 kuukauteen.

Dubain hovi vastasi selvityspyyntöön 18. joulukuuta 2018 kirjatulla lausunnolla

> …… Hänen korkeutensa Sheikha Latifa on elossa, turvassa ja perheensä rakastavassa hoidossa Dubaissa. Kiistämme voimakkaasti väitteet, joihin viitattiin 6. joulukuuta päivätyssä kirjeessä. Häntä ei ole koskaan pidätetty eikä vangittu. Olosuhteet jotka liittyvät Hänen korkeuteensa tämän vuoden helmikuussa ovat viranomaistutkinnan piirissä. Kun tutkimuksista saadaan lopputulos, määrittelemme sopivat jatkotoimenpiteet yhteistyössä viranomaisten kanssa ... Hänen ylhäisyytensä Mary Robinson vieraili perheemme luona 15. Joulukuuta ja vietimme iltapäivän hänen kanssaan ... rouva Robinsonin ystävällisellä luvalla, liitämme mukaan valokuvia vierailusta ...
> 
> 

Arabiemiirikunnilta saaduissa vastauksissa oli mukana kolme huonolaatuista kuvaa joissa YK:n entinen ihmisoikeuslähettiläs Mary Robinsson on yhdessä Latifan ja kuningashuoneen jäsenten kanssa. Tapaamisen tultua julki Robinson kuvaili BBC:n haastattelussa Latifaa muun muassa "*ongelmaiseksi nuoreksi naiseksi, joka tarvitsee psykiatrista hoitoa*". Robinsonin kommentti sai runsaasti kritiikkiä. Detained in Dubain Stirling kuvasi Robinsonin viestin toistavan suoraan Dubain kuninkaallisen perheen narratiivia. Human Rights Watchin Sarah Leah Whitson puolestaan piti "kidnappaajien tietoihin" perustuvaa kommentointia "täysin epäeettisinä".

Myöhemmin, vuoden 2021, helmikuussa myös Robinson itse kertoi hänen roolinsa tilanteessa olleen uransa suurin virhe. Kuvien julkaisu tuli hänelle yllätyksenä ja hän oli järkyttynyt siitä miten Arabiemiraatit huijasi häntä muun muassa uskottelemalla, että Latifa kärsi kaksisuuntaisesta mielialahäiriöstä.

### Prinsessa Hayan todistus

Latifan tilanteesta saatiin lisätietoja vuonna 2019 kun prinsessa Haya, Mohammed bin Rashid Al Maktumin toinen vaimo, muutti kahden alaikäisen lapsensa kanssa Dubaista Isoon-Britanniaan. Puolisoista molemmat hakivat Isosta-Britannian perheoikeudesta lastensa huoltajuutta itselleen. Haya haki lisäksi lähestymiskieltoa puolisolleen ja suojaa lapsilleen pakkoavioliittoa vastaan.

Haya kertoi oikeudessa miten hän ensin uskoi puolisoaan siitä, että Latifa oli henkisesti epävakaa ja, että ranskalaismies oli kaapannut tai manipuloinut tätä lunnasrahojen toivossa. Kasvavan mediajulkisuuden myötä hän kuitenkin huolestui tilanteesta ja pyysi ensin lääkärinsä tutkimaan Latifan ja kertomaan arvionsa. Lääkärin arvion mukaan Latifassa ei ollut mitään vialla. Tämän jälkeen Haya omien sanojensa mukaan muuttui kriittisemmäksi ja pyysi nähdä Latifan potilaskertomuksen sekä halusi tavata tämän henkilökohtaisesti. Hayan mukaan Latifa oli sijoitettuna lukittuun ja vartioituun taloon. Ensimmäisestä käynnistään 6. joulukuuta 2018 Haya kertoí seuraavasti.

> Menin yläkertaan ja koputin Latifan makuuhuoneen oveen. Hän avasi oven, katsoi minua, syleili minua ja puhkesi itkuun. Hän itki pitkään. Hän näytti haavoittuvalta. Hänellä ei ollut meikkiä ja hänellä oli kalpea iho. Hän oli pukeutunut verkkareihin ja huppariin, hänen kehonkielensä oli sulkeutunut ja hupparin hihat olivat vedettynä hänen käsiensä yli. Hän näytti siltä, että hän ei nähnyt mitään vaivaa itsensä kanssa. Hän ei näyttänyt huonolta, mutta hän ei todellakaan näyttänyt onnelliselta tai tyytyväiseltä. "... "Hän oli kiitollinen minulle vierailustani ja vaikutti katuvan huomion keskittymisestä häneen sanoen, ettei ollut halunnut aiheuttaa skandaalia, hän halusi vain vapaudensa. Hän tarjoutui "vetämään kaiken takaisin" julkisesti ja näytti olevan hyvin pahoillaan tapahtuneesta. 
> 
> 

Päivä, jolloin Haya näki Latifan, oli Hayan mukaan sattumalta sama, jolloin BBC:n dokumentti lähetettiin ja jota ennen Dubain hovi julkaisi lausunnon Latifan olemisesta turvassa. Lausunnon seurauksena YK pyysi todisteita siitä, että Latifa on elossa. 10 joulukuuta Haya oli yhteydessä tuntemaansa YK:n entiseen ihmisoikeuslähettilääseen Mary Robinsoniin. Tarkoitus oli järjestää Robinsonille vierailu Latifan luokse todistaakseen, että tämä on kunnossa. Haya kertoi vierailleensa tuolloin useita kertoja tapaamassa Latifaa ja yrittäneensä puhua miehensä poistamaan kotiarestin. Kun Haya kävi tapaamassa Latifaa palattuaan joululomaltaan Dubaihin 1.1.2019 hänelle selvisi, ettei Latifa ollut puhunut kenenkään kanssa sen jälkeen kun hän oli käynyt edellisen kerran 15 päivää aikaisemmin.

Tammikuussa 2019 Hayan mukaan hänen ja puolisonsa välit viilenivät nopeasti. Mohammed bin Rashid Al Maktum kielsi Hayaa tapaamasta Latifaa ja hän tapasi viimeisen kerran Latifan 18.1.2019. Haya alkoi enenevässä määrin pelätä myös oman turvallisuutensa puolesta ja muutti Lontooseen kesällä 2019.

Yhdistyneen kuningaskunnan perheoikeus totesi oikeudenkäynnissä, että todisteiden perusteella Mohammed Bin Rashid Al Maktum järjesti tyttärensä Shamsan kidnappauksen Lontoosta vuonna 2000, tämän sisaren Latifan kidnappauksen vuonna 2018 ja pitää näitä vangittuna. Kertomuksien lisäksi oikeus piti tärkeänä perusteena arviolle etteivät henkilöt palanneet Dubaihin vapaaehtoisesti ja ettei Shamsaan ja Latifaan ole mahdollista saada yhteyttä. 

### Vuoden 2021 videot

Helmikuussa 2021 BBC Panorama julkaisi sarjan Latifan vankeudessa nauhoittamia videoita. Videoilla hän kertoi miten hänet vietiin väkivalloin Nostromo-jahdilta, huumattiin piikittämällä häneen jotain ja että hän muistaa, kun häntä oltiin siirtämässä lentokoneeseen jonka jälkeen hän oli Dubaissa. Latifa myös kuvaili sitä, miten häntä pidetään eristyksessä talossa ilman pääsyä ulkoilmaan. Hänelle ei ollut myöskään sallittu lääketieteellistä tai oikeudellista apua. Paikalla olevat poliisit ovat myös uhkailleet, että hän joutuu olemaan loppuelämänsä vangittuna.

Jauhiainen kertoi Helsingin Sanomille, että "Jail villa", jossa Latifa oli yhteyden aikana on vankilaksi muunnettu yksityistalo Dubaissa vajaan kahden kilometrin päässä pilvenpiirtäjä Burj Khalifasta ja noin korttelin päässä uimarannasta. Rakennuksen ikkunat ja parvekkeet ovat teljettyjä. Talossa on kameravalvonta ja vartijoita.

Videot oli kuvattu matkapuhelimella kylpyhuoneessa, joka oli ainoa paikka jonka oven Latifa sai lukkoon. Latifalle oli saatu toimitettua kännykkä vuonna 2019 jonka jälkeen Jauhiainen, David Haigh ja Latifan serkku Marcus Essabri olivat olleet häneen päivittäin yhteydessä. Kesällä 2020 Haigh oli ymmärtänyt, etteivät viestit mene enää perille. Ryhmä oli hyvin huolissaan tästä varsinkin, koska eivät saaneet selville mitä oli tapahtunut he katsoivat yhteydenpidon julkistamisen auttavan Latifaa enemmän kuin sen pitäminen edelleen salassa.

Videoiden julkaisun jälkeen Mary Robinson astui esiin ja kertoi olevansa erittäin huolissaan Latifan kohtalosta. Robinson sanoi myös olleensa järkyttynyt siitä, miten Dubain kuningasperhe oli käyttänyt häntä tilanteessa hyväkseen ja että hänen olisi pitänyt kysyä suoraan Latifalta pidetäänkö häntä palatsissa vasten tahtoaan eikä luottaa siihen mitä hänen terveydentilastaan kerrottiin..

Arabiemiirikunnan Lontoon suurlähetystö vastasi BBC:lle videoiden julkaisun jälkeen, että "Hänen korkeutensa jatkaa parantumistaan ja toivomme, että hän palaa julkiseen elämään sopivana ajankohtana". BBC:lle jätetyn vastauksen jälkeen YK pyysi saada konkreettisia todisteita Latifan olemisesta elossa, mutta ei saanut tähän vastausta 5. maaliskuuta 2021 mennessä. Maaliskuussa Robinson haastattelussa tuki YK:n pyrkimyksiä saada todisteita Latifan kohtalosta ja kertoi, että tavoitteena pitäisi olla Latifan ja hänen siskonsa vapautus.

TV-dokumentit
-------------

* Escape from Dubai: The Mystery of the Missing Princess *BBC Two*.  6.12.2018.
* Panorama: The Missing Princess *BBC One*.  16.2.2021.

Lähteet
-------

* Latifa Al Maktoum: Sheikha (Princess) Latifa Al Maktoum - Escape from Dubai *youtube.com*.  11.3.2018. YouTube.
* Latifa Al Maktoum: Princess Latifa Voicemails to Radha Stirling from onboard Nostromo AFTER her escape *youtube.com*.  11.3.2018. YouTube.

### Viitteet

1. 1 2 3  freelatifa.comView and modify data on Wikidata. Tieto on haettu Wikidatasta.
2. 1 2  (en) The Indian Express (OCLC 70274541)View and modify data on Wikidata. Tieto on haettu Wikidatasta.
3. 1 2  Learn More About Princess Latifa Of Dubai - Missing Since March 2018 *freelatifa.com*. Viitattu 12.3.2021. (englanniksi)
4. 1 2 3 4 5 6 7 8 9  Tommi Nieminen: Aamuvarhaisella Tiina Jauhiainen pakkasi reppunsa, hyppäsi Audiin ja lähti pelastamaan Dubain alistettua prinsessaa – iisalmelaisen kunto-ohjaajan uskomaton tarina *Helsingin Sanomat*.  15.4.2018. Viitattu 12.3.2021.
5. 1 2  Ashis Ray: 'Release Christian Michel Forthwith': UN Body Slams India on Detention of Aviation Consultant *The Wire*.  Arkistoitu 1.3.2021. Viitattu 2.4.2021.
6. 1 2 3 4 5 6 7  Pippa Cuckson: Sheikh Mohammed Ordered Abductions and Threatened Princess Haya *Horse Sport*.  6.3.2020. Viitattu 12.3.2021. (englanniksi)
7. ↑  Princess Latifa: 'Hostage' ordeal of Dubai ruler's daughter revealed *BBC News*.  16.2.2021. Viitattu 12.3.2021. (englanniksi)
8. ↑  Martin Goillandeau: UN is 'very concerned' about Princess Latifa's situation and still waiting for 'proof of life' *CNN*. Viitattu 12.4.2021.
9. ↑  Jane McMullen: Princess Latifa: The Dubai ruler's daughter who vanished *BBC News*.  16.2.2021. Viitattu 12.3.2021. (englanniksi)
10. ↑  Escape from Dubai, kohta: 28:20
11. ↑  Escape from Dubai, kohta: 24:28
12. ↑  Emma Day: Meet Sheikha Latifa, The Daredevil, Skydiving UAE Royal *Emirates Woman*.  24.1.2017. Viitattu 12.3.2021. (englanniksi)
13. ↑  Yousuf Saifuddin Kapadia: Watch: Dubai royal family princess Shaikha Latifa who jumps out of planes for thrills *Khaleej Times*. Viitattu 12.3.2021. (englanniksi)
14. ↑  Erica Diaz Mendoza Lao: Princess Latifa biography: 10 things about Sheikh Mohammed bin Rashid Al Maktoum’s daughter *CONAN Daily*.  25.2.2021. Viitattu 12.3.2021. (englanniksi)
15. ↑  Chiara Giannini: Il giallo della principessa scomparsa con l'ex 007 *ilGiornale.it*.  23.3.2018. Viitattu 12.3.2021. (italiaksi)
16. ↑  Marisa Petrarca: What Happened to Sheikha Latifa, Dubai's Missing Princess? *Grazia USA*. Viitattu 12.3.2021. (englanniksi)
17. ↑  Stuart Millar ja Jamie Wilson: Sheikh's missing daughter 'stayed at flat in London' *the Guardian*.  22.12.2001. Viitattu 13.3.2021. (englanniksi)
18. ↑  Stuart Millar ja Jamie Wilson: Unruly daughter of wealthy sheikh made a bid for freedom. But what happened next? *the Guardian*.  15.12.2001. Viitattu 8.4.2021. (englanniksi)
19. 1 2  Owen Bowcott ja Haroon Siddique: Kidnapping case: what happened to Sheikh Mohammed's daughters? *the Guardian*.  5.3.2020. Viitattu 13.3.2021. (englanniksi)
20. ↑  Latifa, 2018
21. ↑  Jane McMullen: Princess Latifa urges UK police to reopen sister's kidnap case *BBC News*.  25.2.2021. Viitattu 8.4.2021. (englanniksi)
22. ↑  Latifa, 2018. kohta 13:05 - 16:45
23. ↑  Radhika Sanghani: Why do the wives and daughters of Dubai's Sheikh Mohammed keep trying to escape? *The Sydney Morning Herald*.  13.3.2020. Viitattu 13.3.2021. (englanniksi)
24. ↑  Radhika Sanghani: I tried to help Dubai’s Princess Latifa to escape – a year on, I dream of her release *the Guardian*.  5.3.2019. Viitattu 13.3.2021. (englanniksi)
25. 1 2  Princess Latifa timeline: The failed escapes of Sheikh Mohammed's daughters *BBC News*.  16.2.2021. Viitattu 13.3.2021. (englanniksi)
26. ↑  Latifa, 2018 (loppu)
27. ↑  Final Voice Recordings *Princess Latifa*. Viitattu 2.4.2021. (englanniksi)
28. 1 2  Michael Holden: The failed escape: Sheikha Latifa's doomed flight from Dubai *Reuters*.  6.3.2020. Viitattu 13.3.2021. (englanniksi)
29. ↑  Exclusive: Princess Latifa’s Instagram Account Taken Down ‘Against Her Will’ During Escape from UAE *www.albawaba.com*.  19.7.2018. Viitattu 13.3.2021.
30. ↑  Radha Stirling: Recording sent to Radha Stirling the day before Latifa was captured reveals a woman determined to secure freedom for herself and her sister *www.linkedin.com*. Viitattu 13.3.2021. (englanniksi)
31. ↑  Hemal Ashar: Mystery drama on the high seas: A princess, a spy and an escape plan gone wrong *www.mid-day.com*.  24.3.2018. Viitattu 13.3.2021. (englanniksi)
32. 1 2 3 4  Hemal Ashar: Former spy wants FBI to investigate raid to snatch Dubai princess Sheikha Latifa *www.mid-day.com*.  10.4.2018. Viitattu 13.3.2021. (englanniksi)
33. ↑  Laura Halminen: Ihmisoikeudet | Matkapuhelinverkko voi kavaltaa kenen tahansa sijainnin: Siepattiinko arabiprinsessa ja hänen suomalainen ystävänsä luksusjahdilta kapteenin puhelimen takia? *Helsingin Sanomat*.  22.1.2021. Viitattu 14.3.2021.
34. 1 2 3  Kim Hjelmgaard & Kevin Johnson: How the FBI played a role in the capture of Princess Latifa of Dubai *USA Today*.  8.7.2021. Viitattu 8.7.2021.
35. ↑  Praveen Swami: India Returned Runaway Dubai Princess to Protect Strategic Interests *The Wire*. Viitattu 13.3.2021.
36. ↑  Michael Safi: Princess Latifa: secret videos raise fears for ruler's daughter forcibly returned to Dubai *the Guardian*.  16.2.2021. Viitattu 13.3.2021. (englanniksi)
37. ↑  Case No: FD19P00246, FD19P00380, FD19F05020, FD19F00064 (kohta: 93)  12.11.2019. High court of justice / Family division.
38. ↑  Unbelievable story: Dubai princess escape-Frenchman freed from Schrassig *today.rtl.lu*. Viitattu 13.3.2021. (englanniksi)
39. ↑  Andrew Harris: Christian Elombo freed as UAE drops Interpol case for helping Princess Latifa escape *detainedindubai*.  8.5.2018. Viitattu 13.3.2021. (englanniksi)
40. ↑  Detained in Dubai: Family says "Frenchman Christian Elombo detained in Oman in connection with Sheikha Latifa’s es *detainedindubai*.  20.3.2018. Viitattu 13.3.2021. (englanniksi)
41. ↑  Namrata Biji Ahuja: Unicorn hunters *The Week*.  Arkistoitu 13.6.2021. Viitattu 2.4.2021. (englanniksi)
42. ↑  UK Court Says Indian Special Forces Helped Dubai Ruler Abduct His Daughter on High Seas *The Wire*. Viitattu 13.3.2021.
43. ↑  Emma Graham-Harrison: Family of missing Emirati princess says she is 'safe' at home *the Guardian*.  6.12.2018. Viitattu 14.3.2021. (englanniksi)
44. ↑  Dubai claims ruler's missing daughter 'celebrated birthday with her family' *Middle East Eye*. Viitattu 14.3.2021. (englanniksi)
45. ↑  Rejimon K.: Indian Action Under the Scanner as UN Special Rapporteur Probes Fate of Dubai Princess *The Wire*. Viitattu 14.3.2021.
46. ↑  United nations human rights report response from UAE: ARE 3/2018, 21.12.2018
47. ↑  Sheikha Latifa: Mary Robinson 'backed Dubai version of events' *BBC News*.  27.12.2018. Viitattu 14.3.2021. (englanniksi)
48. ↑  Pekka Hakala: "Vapaaehtoinen sätkynukke" – Dubain siepatun prinsessan tavannut YK:n entinen ihmisoikeusvaltuutettu sai aktivistien vihat niskaansa *Helsingin Sanomat*.  28.12.2018. Viitattu 14.3.2021.
49. 1 2  Mark Hilliard: Mary Robinson says she made her biggest mistake in role over Princess Latifa *The Irish Times*. Viitattu 14.3.2021. (englanniksi)
50. ↑  Minna Pärssinen: Dubain vangitun prinsessa Latifan piinasta on tullut uusia tietoja – katso mitä Latifa kertoo salaa kuvaamallaan kännykkävideolla: "Poliisi uhkaa, etten näe aurinkoa enää koskaan" *Yle Uutiset*. Viitattu 14.3.2021.
51. ↑  Ellen O'Riordan: Mary Robinson says she was ‘misled’ in Princess Latifa case *The Irish Times*. Viitattu 14.3.2021. (englanniksi)
52. ↑  Princess Haya: Dubai ruler's wife seeks marriage protection order *BBC News*.  30.7.2019. Viitattu 14.3.2021. (englanniksi)
53. 1 2 3  Jenni Jeskanen ja Laura Halminen: Ihmisoikeudet | Suomalaisystävä auttoi toimittamaan puhelimen siepatulle Dubain prinsessalle: viesteissään prinsessa kertoo, kuinka hänet huumattiin ja eristettiin "jail villaan" *Helsingin Sanomat*.  16.2.2021. Viitattu 14.3.2021.
54. ↑  Timo Myllyniemi: Dubain prinsessan epätoivoinen video: "Minut aiotaan pitää vankina loppuelämäni enkä näe enää ikinä aurinkoa" *Ilta-Sanomat*.  16.2.2021. Viitattu 14.3.2021.
55. ↑  Princess Latifa: 'Hostage' ordeal of Dubai ruler's daughter revealed *BBC News*.  16.2.2021. Viitattu 14.3.2021. (englanniksi)
56. ↑  Princess Latifa 'being cared for at home' - Dubai royal family *BBC News*.  19.2.2021. Viitattu 14.3.2021. (englanniksi)
57. ↑  Saana Uosukainen: YK odottaa edelleen vastausta Dubain vangitun prinsessa Latifan tilanteesta *Yle Uutiset*. Viitattu 14.3.2021.
58. ↑  Méabh Mc Mahon: Mary Robinson gives her insight on Europe's biggest challenges *euronews*.  12.3.2021. Viitattu 2.4.2021. (englanniksi)

Aiheesta muualla
----------------

* Kuvia tai muita tiedostoja aiheesta **Latifa Al Maktum** Wikimedia Commonsissa

* Freelatifa.com - Tiina Jauhiasen ja David Haighin ylläpitämä kampanjasivu
* www.detainedindubai.org/sheikha-latifa - Detained in Dubai -järjestön Sheikha Latifa -kampanjasivu
* What happened to Dubai's Princess Latifa? *BBC Newsnight*.  4.5.2018.
* Tiina Jauhiainen - pako Dubaista muutti elämäni (haastattelu) *Yle Kutsuvieras*.  11.7.2019.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |